Matthiesen 1924: III: 163


**Vallø Reinet.**

Frugt fra Modertræet. *Littr.:* Gartner-Tidende 1917, S. 25 og S. 255.

*Hjem:* Vallø Slotshave ved Køge.

*Historie:* Tiltrukket af tidligere Stiftsgartner Gentz. Jeg har i sidst citerede Sted af Gartner-Tidende fremsat den Formodning, at Sorten er Barn af det tyske Æble Weidners Guldreinet, og tror at have Ret deri.

*Beskrivelse af Frugten* —Størrelse og Form: middelstort eller lidt større, fladrundt, Bugen lidt under Midten, er bredt afstumpet ved Bægeret, smukt rundet mod Stilken, den ene Halvdel oftest lidt stærkere udviklet. — Bæger: stort, åbent, Bladene brede ved Grunden, slår de fine Spidser tilbage, når de findes, de er dog ofte stødt af ligesom hos den formentlige Moder, er svagt hårede, adskilte ved Grunden; Hulen flad eller middeldyb, vid, Ribber indenfor Randen fine Rynker, ned over Frugten flade og lidet kendelige; Tværsnit svagt kantet. — Stilk: middellang, kraftig, svagt bøjet, lidt håret; Hulen middeldyb, vid med lysebrun Strålerust. —Hud: mørkegul, Solsiden med mørk karmoisinrød Dækfarve, kun med Spor af Striber i Udkanten; Punkter meget fine med bred, klar Hov, ret talrige, dog lidet kendelige. Svag Lugt. Tør. — Kærnehus: lille, højt løgformet, Aksen kort, knap middelvid, Rum oftest omtrent lukkede eller lidt spatelformigt åbnede, spidst afrundede opad, tilspidsede nedad, Vægge lidt årede, én mørkebrun Kærne i hvert. — Bægerrør: en flad tragtagtig Kegle, Tråde omtrent midtstillede, Griffel dybtkløvet, glat. —Kød: hvidt med gul Tone, saftigt, lidt marvet, af sød, ret godt krydret Reinetsmag. *—*Modningstid: Januar-Forår. — Værd: god Bordfrugt, fortrinlig Kompot og Salgsfrugt.

Fig. 471. Vallø Reinet.